Iэужьхэр
Адыгэ лъэпкъым и цIыху щэджащэ, и набдзэ хъуа ди КъардэнгъущI Зырамыку къызэралъхурэ илъэс 95-рэ щрикъум ирихьэлIэу тхылъ гъэлъэгъуэныгъэ, «Зырамыку и IэужьыфIхэр» зыфIэтщар, Лъэпкъ библиотекэм и лъахэхутэ къудамэм къыщызэIутхащ.
Шэджэм къалэ школ №1-м и 11-нэ классым щеджэ Щомахуэ Дианэрэ а къуажэм и 2-нэ школым и егъэджакIуэ Байдаевэ Иринэрэ. Абы хэдгъэхьащ КъардэнгъущIым и IэдакъэщIэкIхэр, щIэныгъэр и лъабжьэу зэригъэзэхуэжа лэжьыгъэхэр, адыгэ IуэрыIуатэм и лIэужьыгъуэ зэхуэмыдэхэм хухэха тхылъ хьэлэмэтхэр. Апхуэдэщ, псалъэм папщIэ, томитI хъу «Адыгэ псалъэжьхэр», лъэпкъ Iущыгъэу миниблым щIигъу зэрытыр (япэ томыр — 1965 гъэм, етIуанэр — 1967 гъэм дунейм къытехьащ), «Адыгэ IуэрыIуатэр» (япэ томыр — 1963, етIуанэр — 1969), «Адыгэ хабзэу щыIахэр» зи фэщыгъэцIэ тхыль. «Андемыркъан» лIыхъужь-тхыдэ эпосыр. «Адыгэ уэрэдхэмрэ пшыналъэхэмрэ» антологие абрагъуэр (япэ томыр — 1980, етIуанэр — 1981, ещанэр (IыхьитIу) — 1986/90 гъ.гъ. къыдэкIахэщ). Iуэхугъуитхурэ теплъэгъуэ зыбжанэу зэхэлъ драмэ тхыгъэ гъуэзэджэ «Къанщобийрэ Гуащэгъагърэ».
«ГушыIэ хъыбархэр» тхылъ цIыкIум щызэхуэхьэсащ къэбэрдейхэм яхэлъ гушыIэ-ауанхэр, щIэнакIэхэр, Iущыгъэ зыхэлъ хъыбар кIэщI цIыкIухэр. Ахэр ди адыгэ гъащIэм къыхэкIащ. Ди лъэпкъым ижь-ижьыж лъандэрэ къыдэгъуэгурыкIуэ уэрэдыжьхэр щызэхуэхьэсауэ зэрыт тхылъ: «Адыгэ уэрэдыжьхэр» (1979). И лIыгъэрэ акъылкIэ лъэпкъым и псэм дыхьа цIыхурт уэрэд зыхуаусу щытар. Апхуэдэ цIыхухэм я хъыбарыр ди нобэм къэсыным псэемыблэжу хъумакIуэ хуэхъуащ КъардэнгъущIыр. Лъагъуныгъэ яхуиIэу езыми игъэзащIэрт адыгэ уэрэдыжьхэр. Абы и фIыгъэуи къыщIэкIынщ нобэ ди щIалэгъуалэм уэрэдыжьхэр зэрагъэзащIэр. Ди гъэлъэгъуэныгъэм щызэхуэхьэсащ Зырамыку и гъащIэмрэ и IуэхущIафэмрэ теухуауэ ятха тхыгъэхэри, КIыщокъуэ Алим, Нало Заур, Гъут Iэдэм, Шупашэ Джэудэт (Иордание), Щоджэн Яхья (Израиль), Бемырзэ Мухьэдин (Шэрджэс хэку), Жьанэ Къарэмырзэ (Адыгей хэку), Унэгъэс Мухьэрбий, Шакъ Марьянэ сымэ ейуэ.
АдыгэлI нэсу, цIыху гъэсауэ, къызыхэкIа лъэпкъым хузэфIэкI хуищIэу дунейм тета Зырамыку щIэблэм дежкIэ щапхъэ ирокъу.
БЕЗЫР Ленэ,
Лъэпкъ библиотекэм и лъахэхутэ
къудамэм и лэжьакIуэ.
